**Տեղեկանք-հիմնավորում**

«Հայաստանի Հանրապետության կառավարության 2016 թվականի դեկտեմբերի 8-ի նիստի N49 արձանագրության 8-րդ կետով հավանության արժանացած արձանագրային որոշման մեջ փոփոխություն կատարելու մասին»

ՀՀ կառավառության որոշման նախագծի վերաբերյալ

1. **Ընթացիկ իրավիճակը և իրավական ակտի ընդունման անհրաժեշտությունը**

ՀՀ կառավարության 2016 թվականի դեկտեմբերի 8-ի նիստի N49 արձանագրային որոշմամբ հավանության արժանացած «Հայաստանի Հանրապետության կողմից վավերացված մի շարք բնապահպանական միջազգային կոնվենցիաներից բխող՝ Հայաստանի Հանրապետության պարտավորությունների կատարման միջոցառումների» ցանկով նախատեսված է մշակել և 2018թ. ՀՀ կառավարության քննարկմանը ներկայացնել «Կլիմայի փոփոխության նկատմամբ էկոհամակարգային մոտեցմամբ հարմարվողականության հայեցակարգի ու հարմարվողականությանը նպատակաուղղված Ազգային գործողությունների ծրագրի (National Adaptation Programme-NAP)» ՀՀ կառավարության որոշման նախագիծը:

Հարմարվողականության գործողությունները պետք է ընդգրկեն կլիմայի փոփոխությամբ պայմանավորված առավել խոցելի ոլորտները` ջրային ռեսուրսները, գյուղատնտեսությունը, էներգետի­կան, ենթակառուցվածքները, զբոսաշրջությունը, բնական էկոհամակարգերը՝ ջրային ու ցամաքային, այդ թվում անտառային էկոհամակարգերի կենսաբազմազանությունը և մարդու առողջու­թյունը: Հարմարվողականության ազգային ծրագրի նպատակն է վերը նշված գործողությունների առաջնահերթության սահմանումը և իրականացման նպատակով ֆինանսական ռեսուրսների հասանելիության հնարավորության ապահովումը:

Սակայն՝ հարմարվողականությանն ուղղված միջոցառումների մշակման ու առաջնահերթությունների սահմանման համար հստակ ընթացակարգերի բացակայությունը, կլիմայի փոփոխության և հարմարվողականության առումով իրազեկության և կարողությունների պակասը կարող է լրջորեն վտանգել համապարփակ կլիմայի փոփոխության հարմարվողակա­նության ազգային ծրագրի մշակմանը:

Ներկայումս աշխատանքներ են իրականացվում «Էկոհամակարգային մոտեցմամբ կլիմայի փոփոխության հարմարվողակա­նության ազգային ծրագրի ու պլանի» մշակման համար: Մասնավորապես, Կլիմայական կանաչ հիմնադրամին ներկայացվել է «Հարմարվողականության ծրագրի և գործողությունների պլանավորման» անվամբ հայտ: Մոտ 3 մլն ԱՄՆ դոլարի դրամաշնորհային ծրագրի շրջանակներում նախատեսված են նաև կոնկրետ հարմարվողականության ցուցադրական միջոցառումներ: 2018թ. ապրիլին ստացվել է ծրագրի նախնական հաստատման փաստաթուղթը: Ազգային գործողությունների ծրագրի ձևավորման աշխատանքները կշարունակվեն 2018թ. ընթացքում: Այդ դրամաշնորհի շրջանակներում, բացի հարմարվողականության ազգային ծրագրի մշակումից, նաև նախատեսվում է միջազգային փորձի ներգրավում հարմարվողականության կոնկրետ միջոցառումների տեխնիկատնտեսական գնահատումներ իրականացման համար: Տեխնիկատնտեսական գնահատումներն անհրաժեշտ են ներդրումային միջոցների ներգրավման համար:

Նկատի ունենալով վերը նշված աշխատանքների կարևորությունը և տևողությունը, առաջարկվում է ՀՀ կառավարության 2016 թվականի դեկտեմբերի 8-ի «Հայաստանի Հանրապետության կողմից վավերացրած մի շարք բնապահպանական միջազգային կոնվենցիաներից բխող` Հայաստանի Հանրապետության պարտավորությունների կատարման միջոցառումների ցանկի «I.ՄԱԿ-ի «Կլիմայի փոփոխության մասին» շրջանակային կոնվենցիա» բաժնի 4-րդ «Կլիմայի փոփոխության նկատմամբ էկոհամակարգային մոտեցմամբ հարմարվողականության հայեցակարգի ու հարմարվողականությանը նպատակաուղղված Ազգային գործողությունների ծրագրի (National Adaptation Programme- NAP) մշակում և այն ՀՀ կառավարության հաստատման ներկայացում» կետի «Կատարման ժամկետը» սյունակում «2018» թիվը փոխարինել «2020» թվով:

**2.Առաջարկվող կարգավորման բնույթը**

2016 թվականի դեկտեմբերի 8-ի նիստի N49 արձանագրային որոշմամբ հավանության արժանացած «Հայաստանի Հանրապետության կողմից վավերացրած մի շարք բնապահպանական միջազգային կոնվենցիաներից բխող` Հայաստանի Հանրապետության պարտավորությունների կատարման միջոցառումների ցանկի «I.ՄԱԿ-ի «Կլիմայի փոփոխության մասին» շրջանակային կոնվենցիա» բաժնի 4-րդ «Կլիմայի փոփոխության նկատմամբ էկոհամակարգային մոտեցմամբ հարմարվողականության հայեցակարգի ու հարմարվողականությանը նպատակաուղղված Ազգային գործողությունների ծրագրի (National Adaptation Programme-NAP) մշակում և այն ՀՀ կառավարության հաստատման ներկայացում» կետի կատարման ժամկետը հետաձգել մինչև 2020 թվականը:

**3. Նախագծի մշակման գործընթացում ներգրավված ինստիտուտներ և**

**դրանց դիրքորոշումը**

Նախագիծը մշակվել է ՀՀ բնապահպանության նախարարության կողմից:

1. **Ակնկալվող արդյունքը**

Ընդունման դեպքում հնարավորություն կստեղծվի միջազգային փորձագետների և տեղական մասնագետների անմիջական մասնակցությամբ մանրամասն ուսումնասիրել հարմարվողականությանն ուղղված միջոցառումները (ըստ ոլորտների), կազմակերպել լայնածավալ քննարկումներ հանրության մասնակցությամբ: Ուսումնասիրությունների արդյունքում ստացված տեղեկատվությունը և դրա վերլուծությունը կնպաստի մշակել Կլիմայի փոփոխության նկատմամբ էկոհամակարգային մոտեցմամբ հարմարվողականության հայեցակարգի ու հարմարվողականությանը նպատակաուղղված համապարփակ Ազգային գործողությունների ծրագրի մշակմանը:

**Տեղեկանք**

**Նախագծի ընդունման առնչությամբ ընդունվելիք այլ իրավական ակտերի կամ դրանց ընդունման անհրաժեշտության բացակայության մասին**

Հայաստանի Հանրապետության կառավարության 2016 թվականի դեկտեմբերի 8-ի նիստի N49 արձանագրային որոշմամբ հավանության արժանացած «Հայաստանի Հանրապետության կողմից վավերացված մի շարք բնապահպանական միջազգային կոնվենցիաներից բխող՝ Հայաստանի Հանրապետության պարտավորությունների կատարման միջոցառումների» ցանկում փոփոխություն կատարելու մասին» ՀՀ կառավարության որոշման նախագծի ընդունումից հետո նոր իրավական ակտերի մշակման և գործող իրավական ակտերում փոփոխություններ և լրացումներ կատարելու անհրաժեշտություն չի առաջանա:

**Տեղեկանք**

**Իրավական ակտն ընդունելու կապակցությամբ պետական բյուջեում ծախսերի կամ եկամուտների փոփոխման վերաբերյալ**

Հայաստանի Հանրապետության կառավարության 2016 թվականի դեկտեմբերի 8-ի նիստի N49 արձանագրային որոշմամբ հավանության արժանացած «Հայաստանի Հանրապետության կողմից վավերացված մի շարք բնապահպանական միջազգային կոնվենցիաներից բխող՝ Հայաստանի Հանրապետության պարտավորությունների կատարման միջոցառումների» ցանկում փոփոխություն կատարելու մասին» ՀՀ կառավարության որոշման նախագծի ընդունման հետ կապված Հայաստանի Հանրապետության պետական բյուջեի եկամտային և ծախսային մասերում փոփոխություններ չեն սպասվում: